Predkladacia správa

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 397/2005 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť v znení neskorších predpisov je vypracovaný na základe § 3 ods. 1 písm. b) a  c) zákona č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť v znení zákona č. 127/2005 Z. z. a na základe novoprijatej spoločnej pozície Rady Európskej únie 2007/871/SZBP                     z  20. decembra 2007 v znení spoločnej pozície 2008/346/SZBP z 29. apríla 2008. 
Nariadením vlády č. 397/2005 Z. z. v znení nariadenia vlády č. 488/2007 Z. z. vyhlásila vláda Slovenskej republiky finančné sankcie voči osobám, ktoré boli na základe spoločnej pozície Rady Európskej únie 2007/448/SZBP označené za teroristov, voči ktorým  bolo potrebné vyhlásiť finančné sankcie v súlade s ustanoveniami rezolúcie Bezpečnostnej rady OSN 1373/2001 a voči ktorým neboli vyhlásené finančné reštriktívne opatrenia prostredníctvom priamo aplikovateľnej legislatívy Európskej únie. 
Vzhľadom na to, že prijatím novej spoločnej pozície sa spoločná pozícia 2007/448/SZBP, ktorá tvorila právne východisko pre nariadenie vlády Slovenskej republiky  č. 397/2005 Z. z. v znení nariadenia vlády č. 488/2007 Z. z. stala neplatnou, je potrebné predložiť novelu predmetného nariadenia vlády. Predkladaný návrh vychádza zo súčasne platnej normy Európskej únie, teda zo spoločnej pozície 2007/871/SZBP v znení spoločnej pozície 2008/346/SZBP. 
Návrh nariadenia vlády vychádza z potreby plnenia záväzkov vlády Slovenskej republiky a z potreby pripojenia sa Slovenskej republiky k uvedeným opatreniam medzinárodných organizácií. 
Návrh nariadenia vlády je v súlade s Ústavou Slovenskej republiky, so zákonom         č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť v znení zákona č. 127/2005 Z. z., ostatnými zákonmi a medzinárodnými zmluvami, ktorými je Slovenská republika viazaná.
Návrh nariadenia vlády nemá vplyv na štátny rozpočet Slovenskej republiky, rozpočty obcí, ani rozpočty vyšších územných celkov, podnikateľské prostredie, životné prostredie a na zamestnanosť.
	Návrh nariadenia vlády bol predmetom medzirezortného pripomienkového konania. Do pripomienkového konania bol predložený  na základe spoločnej pozície Rady Európskej únie 2007/871/SZBP z 20. decembra 2007, ktorá bola aktuálna v čase jeho prípravy.             29. apríla 2008 Rada Európskej únie prijala spoločnú pozíciu 2008/346/SZBP a v zmysle tejto spoločnej pozície bol návrh nariadenia vlády aktualizovaný. Prerokovaný bol v Legislatívnej rade vlády Slovenskej republiky. Na základe pripomienky z jej rokovania bol návrh upravený a na rokovanie vlády sa predkladá v novom znení. Materiál sa na rokovanie vlády predkladá bez rozporov.